b'\n_START_ARTICLE_\nThe Bends\n_START_SECTION_\nMusiikkityyli\n_START_PARAGRAPH_\nRadioheadin esikoisalbumi Pablo Honey oli viel\xc3\xa4 melko tavallista rockmusiikkia, mutta The Bendsill\xc3\xa4 n\xc3\xa4kyi yhtyeen muutos kohti taiderockia, joskin yhtye oli vasta kehityksen alkuvaiheessa. The Bends sis\xc3\xa4lt\xc3\xa4\xc3\xa4 rajumpia kappaleita, kuten \xe2\x80\x9dJust\xe2\x80\x9d ja \xe2\x80\x9dMy Iron Lung\xe2\x80\x9d, sek\xc3\xa4 hitaita ja tunnelmallisia balladeita, kuten \xe2\x80\x9dStreet Spirit (Fade Out)\xe2\x80\x9d ja \xe2\x80\x9dHigh and Dry\xe2\x80\x9d. Samalla kappaleilla kuten \xe2\x80\x9dPlanet Telex\xe2\x80\x9d koitettiin uusia kokeiluja koskettimien kanssa. T\xc3\xa4m\xc3\xa4 kappale on my\xc3\xb6s yhtyeen ensimm\xc3\xa4inen, josta tehtiin remixej\xc3\xa4, jotka l\xc3\xb6ytyv\xc3\xa4t singlejen b-puolina. The Bends toi yhtyeelle suuremman yleis\xc3\xb6n singlejen suuren suosion avulla. Singlet \xe2\x80\x9dHigh and Dry\xe2\x80\x9d, \xe2\x80\x9dFake Plastic Trees\xe2\x80\x9d ja hypnoottinen \xe2\x80\x9dStreet Spirit (Fade Out)\xe2\x80\x9d menestyiv\xc3\xa4t hyvin listoilla._NEWLINE_Albumin tuotti John Leckie (The Stone Roses, The Fall, Pink Floyd), joka antoi yhtyeelle vapauksia tehd\xc3\xa4 albumin omalla tyylill\xc3\xa4\xc3\xa4n. Kitaristi Jonny Greenwood sanoi, ett\xc3\xa4 yhtye teki toisen albuminsa miten halusi, eik\xc3\xa4 huomioinut toisten apua, toisin kuin ensimm\xc3\xa4isell\xc3\xa4 levyll\xc3\xa4. Yhtyeen suurimmat vaikuttajat olivat albumin teon aikoina Jeff Buckley, Magazine, Morrissey, R.E.M. ja Pixies. Yhtye teki my\xc3\xb6s covereita Carly Simonin ja Tim Buckleyn kappaleista n\xc3\xa4ihin aikoihin.\n_START_SECTION_\nVastaanotto\n_START_PARAGRAPH_\nRadiohead oli jo matkalla kuuluisuuteen singlen \xe2\x80\x9dCreep\xe2\x80\x9d (ensialbumilta Pablo Honey) suuren suosion takia, erityisesti Yhdysvalloissa. The Bends sai huomattavasti suurempaa huomiota kriitikoilta, p\xc3\xa4\xc3\xa4sten monien kriitikoiden listoille vuoden 1995 lopulla. Albumi julkaistiin 1990-luvun suuressa brittipop-huumassa, josta levy hy\xc3\xb6tyi. Kuitenkin yhtyeen kotimaassa, Britanniassa, yhtyeen musiikki oli harvoin samassa ryhm\xc3\xa4ss\xc3\xa4 Blurin, Pulpin ja muiden brittipop-yhtyeiden kanssa, joten se sai ylistyst\xc3\xa4 skenest\xc3\xa4 poikkeamisen takia._NEWLINE_Albumi ei menestynyt Amerikassa, jossa yksik\xc3\xa4\xc3\xa4n sen singleist\xc3\xa4 ei noussut listoille (itse albumi nousi lopulta sijalle #88 Billboard 200 -listalla vuonna 1996, mik\xc3\xa4 on yhtyeen huonoin albumisijoitus), mutta oli suuri menestys Britanniassa. Kes\xc3\xa4ll\xc3\xa4 1995 Radiohead teki kiertueen R.E.M:n l\xc3\xa4mmittely-yhtyeen\xc3\xa4, soitti kappaleita The Bendsilt\xc3\xa4 ja kasvatti suosiotaan._NEWLINE_Yhtye teki albumin kappaleista musiikkivideoita, jotka saivat soittoaikaa maailmanlaajuisesti. Kappaleen "Just" musiikkivideon ohjasi Jamie Thraves ja se palkittiin Brit Awardsilla. Jonathan Glazer, joka teki my\xc3\xb6s "Karma Policen" musiikkivideon, teki mustavalkoisen videon kappaleelle "Street Spirit". Kappaleen "Fake Plastic Trees" musiikkivideon ohjasi Jake Scott. N\xc3\xa4iden lis\xc3\xa4ksi my\xc3\xb6s kappaleesta "High and Dry" tehtiin Pulp Fiction -vaikutteinen musiikkivideo, ja kaikki nelj\xc3\xa4 julkaistiin my\xc3\xb6hemmin videona ja DVD:n\xc3\xa4 julkaisussa 7 Television Commercials (mukana my\xc3\xb6s muutama kappale OK Computerilta)._NEWLINE_Vuonna 2006 levy oli mukana The Observerin listalla "50 albumia, jotka muuttivat musiikin"._NEWLINE_The Bends otti toisen sijan yhtyeen OK Computerin takana sek\xc3\xa4 vuonna 1998 ett\xc3\xa4 vuonna 2006 Q-lehden lukijoiden listalla kaikkien aikojen parhaista albumeista. Rolling Stone -lehti antoi lopulta albumille huonot arviot antaen kaksi t\xc3\xa4hte\xc3\xa4 viidest\xc3\xa4. The Bends oli sijalla 20 Channel Fourin katsojien "kaikkien aikojen parhaat albumit" -listalla vuonna 2006.\n_START_SECTION_\nTeemat\n_START_PARAGRAPH_\nYhtyeen mukaan The Bends oli my\xc3\xb6s muutos Thom Yorken lyriikoissa henkil\xc3\xb6kohtaisista ongelmista enemm\xc3\xa4n sosiaalisiin ja maailmanlaajuisiin teemoihin, joka my\xc3\xb6s dominoi yhtyeen my\xc3\xb6hemp\xc3\xa4\xc3\xa4 tuotantoa._NEWLINE_Albumin nimi, joka viittaa sukeltajantautiin, on yksi albumin monista viitteist\xc3\xa4 psyykkisiin ongelmiin. Radiohead valitsi toiselle albumilleen eritt\xc3\xa4in symbolisen nimen, koska heid\xc3\xa4n suosionsa tuli liian nopeasti ("Creepin" suosio) eik\xc3\xa4 yhtye ollut valmistautunut siihen ja heid\xc3\xa4n piti k\xc3\xa4rsi\xc3\xa4 ep\xc3\xa4miellytt\xc3\xa4vist\xc3\xa4 seuraamuksista (levy-yhti\xc3\xb6n painostus yms.)."_NEWLINE_The Bendsin, erityisesti "My Iron Lungin" sanoitus, koettiin Britannian lehdist\xc3\xb6ss\xc3\xa4 Thom Yorken depressiona. Melody Maker teki jopa artikkelin, jossa odotettiin Yorken olevan seuraava "rock \'n rollin marttyyri", Kurt Cobainin ja Richey Jamesin seuraaja.\n_START_SECTION_\nTuotanto ja kansitaide\n_START_PARAGRAPH_\nThe Bends oli Radioheadin ensimm\xc3\xa4inen albumi, jonka tekij\xc3\xa4n\xc3\xa4 oli mukana Nigel Godrich, tosin p\xc3\xa4\xc3\xa4osin tekniikasta vastasi Abbey Roadin studioiden veteraani John Leckie. Se oli my\xc3\xb6s yhtyeen t\xc3\xa4ysipitk\xc3\xa4 albumi, jonka kansikuvan teki Stanley Donwood. Donwoodin apuna oli Thom Yorke, joka k\xc3\xa4ytti nime\xc3\xa4 "The White Chocolate Farm" (my\xc3\xb6hemmin lyhennetty "Tchock"iin). Alun perin Kansi on Donwoodin valokuva nukesta, jolla on Yorken kasvot. Levy on Radioheadin viimeinen, jonka mukana on kuva yhtyeen j\xc3\xa4senist\xc3\xa4. The Bends on yksi ainoista yhtyeen albumeista, joka on p\xc3\xa4\xc3\xa4osin nauhoitettu tavallisessa \xc3\xa4\xc3\xa4nitysstudiossa.'